**Οι συμβολισμοί του Βαπτίσματος**

**Η κολυμπήθρα** :Τον 3ο αι. μ.Χ η κολυμπήθρα ήταν ένα ειδικό οικοδόμημα στο μπροστινό μέρος του ναού. Η σημερινή μορφή της κυριάρχησε μετά την επικράτηση του νηπιοβαπτισμού.

**Το Νερό:** Έχει τη σημασία της κάθαρσης και της αναγέννησης.

**Επορκιστό έλαιο**: Το λάδι με το οποίο ο φωτιζόμενος χρίεται πριν τη βάπτιση λέγεται επορκιστό λόγω του εξορκιστικού του χαρακτήρα. Το λάδι συμβολίζει τη συμφιλίωση, την ειρήνη και το έλεος του Θεού.

**Το Μύρο**: Με αυτό σφραγίζεται ο πιστός μετά το βάπτισμα κατά το Μυστήριο του Χρίσματος. Είναι το ορατό σημείο της μετάδοσης της δωρεάς του Αγίου Πνεύματος.

**Ο χιτώνας** (στους ενήλικες ) και τα **λευκά βαφτιστικά** ρούχα (στην εποχή μας έχει επικρατήσει τα μωρά να φορούν λευκά εσώρουχα πριν τα βαφτιστικά τους ρούχα) που φοράει ο νεοφώτιστος, συμβολίζουν το θείο φως και τη αγγελική καθαρότητα.

**Ο σταυρός** που δίνεται μετά το χρίσμα είναι η σφραγίδα του Κυρίου σταυρωθέντος και αναστάντος.

**Η Λαμπάδα** είναι σύμβολο του φωτισμού του Χριστού τον οποίον έλαβαν οι φωτισθέντες κατά το βάπτισμα.

**Ο Ιερός χορός:** ο κύκλος που γίνεται τρεις φορές γύρω από την κολυμβήθρα είναι η παλαιά πομπή και είσοδος των νεοφωτίστων από το βαπτιστήριο στο κυρίως ναό για την έναρξη της Θείας Λειτουργίας. Ο αριθμός τρία δηλώνει την Αγία Τριάδα.

**Η τριχοκουρία** (κόψιμο λίγων μαλλιών) γίνεται μετά το Χρίσμα σε ένδειξη ότι ο νεοφώτιστος έχει ως κεφαλή το Χριστό αφού τα μαλλιά κόβονται σταυροειδώς. Στη Παλαιά Διαθήκη το κόψιμο των μαλλιών ήταν σημάδι αφιέρωσης στο Θεό. Για αυτό τα μαλλιά δεν πετιούνται αλλά τίθενται «εν τόπω ιερώ».

**Τρείς ημέρες μετά τη βάπτιση** το παιδί πλένεται και το νεράκι ρίχνεται είτε στη θάλασσα είτε στο χωνευτήρι (ένα ειδικό μέρος) στην εκκλησία. Το νερό δεν πετιέται οπουδήποτε γιατί έχει μέσα το άγιο μύρο με το οποίο μυρώθηκε ο νεοφώτιστος.

**Ο ανάδοχος (νονός- νονά)** ΄΄έχει το ρόλο του πνευματικού πατέρα -μητέρας που θα καθοδηγήσει το παιδί στα θέματα της πίστης.